Жыг минхэр хасэнущ
ДызыхуэкIуэ щэбэтым, мэлыжьыхьым и 20-м, ди республикэм лэжьыгъэшхуэ щекIуэкIынущ экологие щытыкIэр егъэфIэкIуэным хуэунэтIауэ. КъБР-м ЩIыуэпсым и хъугъуэфIыгъуэхэмрэ экологиемкIэ и министерствэм къыхилъхьащ къалэхэмрэ къуажэхэмрэ жыгхэр щыхэсэным теухуа жэрдэм.
Дызэрыщыгъуазэщи, «Урысей Федерацэм Дыкъэзыухъуреихь дунейм и илъэс щегъэкIуэкIыным и IуэхукIэ» УФ-м и Президентым къыдигъэкIа Указыр нэгъэсауэ ди щIыналъэм щыгъэзэщIэным хуэунэтIауэ КъБР-м и Правительствэм иубзыхуащ жылагъуэхэм я экологие щытыкIэр егъэфIэкIуэнымкIэ лэжьыпхъэхэр. Абыхэм къызэщIаубыдэ Iуэхухэм я Iыхьэ нэхъыщхьэр мэлыжьыхьым и 20-м зэфIагъэкIыну я мурадщ. Мы лэжьыгъэм къыщыхэжаныкIа район, къалэ, къуажэ, предприятэ, цIыхубэ хъыбарегъащIэ IуэхущIапIэ нэхъыфIхэр яубзыхунущ икIи Къэбэрдей-Балъкъэр Республикэм и Iэтащхьэм и саугъэтхэр текIуахэм иратын папщIэ сом мелуани 8 къызэщIагъэуIуащ.
Щэбэт къакIуэ Сабийхэмрэ щIалэгъуалэмрэ я творчествэмкIэ республикэ унэу Налшык къалэ дэтым и пщIантIэм жыгхэр щыхасэнущ КъБР-м ЩIыуэпсым и хъугъуэфIыгъуэхэмрэ экологиемкIэ и министерствэм и лэжьакIуэхэм, а министерствэм и деж щыIэ Экологие, жылагъуэ советхэм хэтхэм, КъБР-м и Парламентым Экологиемрэ щIыуэпсыр къэгъэсэбэпынымкIэ и комитетым хэт депутатхэм, нэгъуэщIхэми.
Мы лэжьыгъэшхуэм жыджэру хэтыну зэрыхьэзырыр жаIащ «Къэббалъкъгаз» ОАО-м и лэжьакIуэхэми. А акционер зэгухьэныгъэм и IуэхущIапIэу республикэм и муниципалитет псоми щыIэхэм я пщIантIэхэр мэлыжьыхьым и 20-м зэIузэпэщ ящIынущ, къэкIыгъэ щхъуантIэхэр, жыгхэр щыхасэнущ.
Жыг зэмылIэужьыгъуэу 1600-м нэблагъэ школхэм, сабий садхэм, социальнэ IуэхущIапIэхэм, узыншагъэр хъумэным елэжь IуэхущIапIэхэм я пщIантIэхэм шыхасэнущ республикэм Лэжьыгъэмрэ социальнэ зыужьыныгъэмкIэ, Егъэджэныгъэмрэ щIэныгъэмкIэ, Узыншагъэр хъумэнымрэ курортхэмкIэ, ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэхэм я лэжьакIуэхэм.
Дыкъэзыухъуреихь дунейр хъумэным и илъэсым хиубыдэу Къэбэрдей-Балъкъэр Республикэм нэгъуэщI лэжьыгъэшхуэ куэди щекIуэкIынущ. Абыхэм жыджэру хэтыну дэ иджыри зэ къыхудоджэ лэжьакIуэ гупхэр, еджакIуэхэр, цIыху къызэрыгуэкIхэр.
Хаджиевэ ФатIимэ,
КъБР-м ЩIыуэпсым и хъугъуэфIыгъуэхэмрэ экологиемкIэ
и министерствэм
и пресс-IуэхущIапIэм и лэжьакIуэ.
